**Odôvodnenie návrhu**

Predmetom návrhu zákona je opätovné zavedenie jednorazového zvýšenia prídavku na dieťa. Suma prídavku na dieťa sa zvýši o 106,33 eur za ten kalendárny mesiac, v ktorom nezaopatrené dieťa oprávnenej osoby prvýkrát nastúpilo do prvého ročníka základnej školy.

Spravidla ide o september, prídavky na deti vyššie o 106,33 eur teda rodiny dostanú už v októbri daného roka. Znamená to, že rodič prváka, ktorý si začal v septembri plniť školskú dochádzku, dostane príspevok 106,33 eur vyplatený spolu s rodinným prídavkom v obvyklom čase a obvyklým spôsobom.

Predkladateľ je na základe 3- ročnej praxe vyplácania tohto mimoriadneho „príspevku pre rodičov prvákov“, presvedčený, že naďalej existuje opodstatnenie jeho vyplácania.

Tak ako bolo cieľom pri jeho zavedení v roku 2019, jednorazové zvýšenie sumy prídavku na dieťa za kalendárny mesiac, v ktorom nezaopatrené dieťa prvýkrát nastúpi do prvého ročníka základnej školy, niektoré rodiny čiastočne, ale mnohé významne finančne odbremení od zvýšených výdavkov, ktoré im vznikajú v dôsledku nástupu dieťaťa do základnej školy. Po opätovnom zavedení, resp. pokračovaní predmetného opatrenia je možné očakávať, že každé dieťa, ktoré začne plniť povinnú školskú dochádzku, bude mať zabezpečené základné školské potreby pri nástupe do školy. Predkladateľ to považuje za záujem dieťaťa, jeho rodiny, školy aj celej spoločnosti.

Prax a vyjadrenia rodičov a odborníkov aj na základe realizovaných prieskumov sú dôkazom, že rodiny nemajú problém len s vykrývaním nákladov na školskú tašku a ďalšie školské pomôcky pre prvákov, ktorých ceny sa zvyšujú. Súčasťou sú aj každým rokom vyššie poplatky a iné náklady, ako je triedny fond, prezuvky žiakov, oblečenie a obutie na telesnú výchovu, príspevky na obedy (ktoré boli v roku 2021 zrušené), stále viac škôl od rodičov žiada aj zvyšujúce sa príspevky na družinu po škole. Naopak, mnohé vyjadrenia po zavedení tejto pomoci dokazovali, že tento príspevok aspoň čiastočne zmiernil súvisiace nárazové problémy rodín s krytím vzniknutých nákladov pri prváčikoch. Pri cielení tejto pomoci pritom nie je možné hovoriť výhradne o rodinách v hmotnej núdzi, problémy s ich vykrytím mávajú aj rodiny zamestnaných rodičov s nižšími mzdami.

Napriek tomu, že parlament v máji 2022 schválil tzv. inflačný balík pomoci rodinám s deťmi, ktorý obsahuje aj postupné zvýšenie pravidelných mesačných prídavkov na dieťa v lete 2022 a následne od 1.1.2023 je predkladateľ presvedčený, že problémy s krytím zvýšených výdavkov práve pri deťoch nastupujúcich na prvého ročníka ZŠ je a bude naďalej aktuálny.

Tento zvýšený prídavok pre rodičov detí nastupujúcich do prvého ročníka základnej školy však bol v predmetnej novele zákona s účinnosťou k 1.1.2023 zrušený bez akejkoľvek predchádzajúcej diskusie a analýzy.

Navrhované zvýšenie prídavku na dieťa predstavuje adresnú a systémovú formu finančnej pomoci pre rodičov detí nastupujúcich do prvého ročníka základnej školy.

Z pohľadu doterajšej aj možnej budúcej implementácie tohto opatrenia je tiež možné oceniť, že oprávnená osoba nemusí žiadať o vyplatenie zvýšeného príspevku a po splnení podmienok nároku jej bude automaticky vyplatený, čo je zároveň v súlade s požiadavkou znižovania administratívnej záťaže vo vzťahu k občanom.

Samotná výplata jednorazového zvýšenia prídavku na dieťa bude priamo viazaná na nástup dieťaťa do školy. Údaje o nezaopatrených deťoch, ktoré nastúpili do prvého ročníka základnej školy na území Slovenskej republiky, budú príslušné úrady práce, sociálnych vecí a rodiny naďalej čerpať z centrálneho registra detí, žiakov aposlucháčov, do ktorého je škola vzmysle zákona č.245/2008 Z. z. o výchove a vzdelávaní (školský zákon) povinná zapísať údaje v termíne do konca septembra príslušného kalendárneho roka. Úrad práce, sociálnych vecí a rodiny následne v tomto registri overí splnenie podmienky nároku a prídavok vo zvýšenej sume vyplatí v mesiaci október príslušného kalendárneho roka. V prípadoch, kedy dieťa nastúpi do prvého ročníka základnej školy mimo územia Slovenskej republiky, bude potrebné predloženie potvrdenia o nástupe dieťaťa do školy zo strany oprávnenej osoby.

Pre rok 2022 MPSVR SR predpokladalo nástup približne 60 000 detí do prvého ročníka základnej školy. Pri stanovenej výške tohto zvýšeného príspevku boli v kapitole rozpočtu MPSVR SR pre 2022 (106,33 eur) plánované výdavky cca 6,42 mil. Eur.

Keďže predkladateľ navrhuje opätovné stanovenie tejto pomoci od roku 2023 na 106,33 eur, je možné predpokladať približne rovnakú úroveň výdavkov pre aj rok 2023.